Diari Oficial de la Generalitat Valenciana


Sumari del DOGV 5731, del 31-03-2008 (2008/3760)

DECRET 31/2008, de 28 de març, del Consell, pel qual es modifica el Decret 122/2007, de 27 de juliol, pel qual es va aprovar el Reglament Orgànic i Funcional de la Conselleria de Justícia i Administracions Públiques.
------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/03/28/31/dof/vci/html**

### Dades del document

Número de DOGV
:   5731

Data del DOGV
:   31-03-2008

Secció del DOGV
:   I. DISPOSICIONS GENERALS

Número del document
:   2008/3760


Data del document
:   28-03-2008

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * reglament intern
    * legislació
    * administració regional

DECRET 31/2008, de 28 de març, del Consell, pel qual es modifica el Decret 122/2007, de 27 de juliol, pel qual es va aprovar el Reglament Orgànic i Funcional de la Conselleria de Justícia i Administracions Públiques. [2008/3760]  
Mitjançant el Decret 122/2007, de 27 de juliol, del Consell, es va aprovar el Reglament Orgànic i Funcional de la conselleria de Justícia i Administracions Públiques, en el qual es van determinar les funcions que s'atribuïen als òrgans superiors i centres directius i, també, a les unitats administratives de rang superior adscrites a cada un d'ells.   
Posteriorment, pel Decret 29/2008, de 28 de març, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat, es modifica l'estructura administrativa de la conselleria de Justícia i Administracions Públiquesper tal de crear, directament dependent del conseller, el Delegat Especial per a l'Observatori de la Justícia a la Comunitat Valenciana com a centre directiu encarregat de vetlar per un adequat funcionament de l'administració de Justícia, fet que no interferix les competències dels altres poders públics implicats sinó que coadjuve a la consecució d'eixe objectiu.  
D'altra banda, atesa la importància i transcendència economicopressupostària que té per a la conselleria de Justícia i Administracions Públiques la matèria referida a les infraestructures de la seua competència, entre les quals destaquen les judicials i, atenent l'estructura organitzativa i funcional existent en l'actualitat, resulta convenient, a fi d'aconseguir una major eficiència i eficàcia en les actuacions vinculades a la planificació i direcció de les infraestructures de la conselleria, que estes depenguen directament del titular de la conselleria.   
Tot això obliga, necessàriament, a la modificació del Decret 122/2007, de 27 de juliol, del Consell, pel qual es va aprovar el Reglament Orgànic i Funcional de la conselleria de Justícia i Administracions Públiques.  
En conseqüència, de conformitat amb el que establix l'article 28.f) de la Llei del Consell, a proposta del conseller de Justícia i Administracions Públiques i amb la deliberació prèvia del Consell, en la reunió del dia 28 de març de 2008,  
DECRETE  
Article únic  
Es modifica el Decret 122/2007, de 27 de juliol, del Consell, en els articles i en els termes que figuren en els apartats següents:  
U. Es modifica la redacció de l'apartat 2 de l'article 6 i s'addiciona un apartat 3, els quals queden redactats de la manera següent:  
"Article 6. De les atribucions del conseller  
2. Igualment, al conseller li competixen les funcions concernents a planificació i direcció de les infraestructures de nova planta i reformes integrals de la conselleria. Estes funcions seran exercides a través de la unitat administrativa que es determine per orde de la conselleria de Justícia i Administracions Públiques.  
3. El conseller, sota la superior autoritat del Consell, assumix la representació orgànica de les conselleria de Justícia i Administracions Públiques davant de qualsevol classe d'institucions públiques i privades".  
Dos. S'addiciona un article 6 bis amb la redacció següent:  
"Article 6 bis. Del delegat especial per a l'Observatori de la Justícia a la Comunitat Valenciana  
1. Sota la dependència directa del conseller de Justícia i Administracions Públiques i amb el rang de director general, el delegat especial per a l'Observatori de la Justícia a la Comunitat Valenciana assumirà les funcions següents:  
a) La realització de l'anàlisi, des d'una perspectiva multidisciplinària, de la realitat de la justícia a la Comunitat Valenciana, les experiències i reformes empreses o plantejades en altres administracions, així com del dret comparat dels sistemes jurídics d'altres països.  
b) La realització d'estudis sobre l'administració de justícia i sobre les activitats alternatives o connexes amb esta.  
c) La realització d'estudis i la proposició de mesures tendents a la difusió en la societat dels valors de l'estat social i democràtic de dret vinculats a l'administració de justícia.  
d) Difondre, a través de la conselleria de Justícia i Administracions Públiques, les informacions resultants de les actuacions ressenyades en les lletres anteriors, així com l'elaboració d'un informe de caràcter anual sobre l'estat de la justícia a la Comunitat Valenciana.  
e) Informar sobre les lleis estatals que afecten l'administració de justícia.  
2. Amb funcions de suport tècnic al delegat, es crea l'Oficina del delegat, sota la seua directa dependència, la qual estarà integrada per un assessor tècnic i personal de suport administratiu".  
Tres. Es modifica la lletra b) de l'article 11 que queda redactada de la manera següent:  
"Article 11. De les unitats administratives de la Direcció General de Justícia i Menor  
b) Àrea de Planificació i Modernització de la Justícia a la qual competix la supervisió i coordinació interna dels servicis i unitats administratives que tinguen encomanades les directrius relatives a l'organització, coordinació de les oficines judicials i la resta d'òrgans sobre els quals es té competències, així com l'elaboració de les relacions de llocs de treball dels funcionaris al servici de l'administració de justícia a la Comunitat Valenciana, els procediments de la classificació de llocs de treball i relacions sindicals. Igualment li correspon la planificació i desplegament per a modernitzar la justícia valenciana, així com els equipaments, adequacions i manteniments de les infraestructures judicials i la representació de la direcció general en les tasques que se li encomanen".  
DISPOSICIÓ DEROGATÒRIA  
Única   
Queden derogades totes les disposicions que del mateix rang o d'un rang inferior s'oposen al present decret.  
DISPOSICIÓ FINAL   
Única  
El present decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 28 de març de 2008.  
El President de la Generalitat,  
Francisco Camps Ortiz.  
El Conseller de Justícia i Administracions Públiques,  
Fernando de Rosa Torner.


Còpia Permalink ELI